Document ID: 31994R1026

31994R1026
L 112/32
JURNALUL OFÍCIAL AL UNIUNII EUROPENE
REGULAMENTUL (CE) NR. 1026/94 AL COMISIEI
din 2 mai 1994
de modificare a Regulamentului (CEE) nr. 1538/91 de stabilire a normelor de aplicare a Regulamentului (CEE) nr. 1906/90 al Consiliului privind unele norme de comercializare a cărnii de pasăre
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 1906/90 al Consiliului din 26 iunie 1990 privind unele norme de comercializare a cărnii de pasăre (1), astfel cum a fost modificat ultima dată prin Regulamentul (CE) nr. 3204/93 (2), în special articolul 9,
întrucât Regulamentul (CEE) nr. 1538/91 al Comisiei (3), astfel cum a fost modificat ultima dată prin Regulamentul (CEE) nr. 2891/93 (4), specifică laboratorul de referință comunitar responsabil cu verificarea conținutului de apă al puilor congelați și congelați rapid și competențele și sarcinile acestuia; întrucât este necesar să se stabilească asistența financiară comunitară pentru ca laboratorul comunitar de referință să fie capabil să își îndeplinească sarcinile stabilite;
întrucât asistența financiară comunitară ar trebui să fie prevăzută inițial pentru o perioadă de trei ani; întrucât aceasta va fi revizuită cu scopul de a se oferi o extensie înainte de expirarea perioadei inițiale;
întrucât ar trebui încheiat un contract între Comunitatea Europeană și laboratorul comunitar de referință, care să stabilească condițiile care reglementează plata asistenței financiare;
întrucât Comitetul de gestionare pentru carnea de pasăre și ouă nu a emis un aviz în termenul stabilit de președinte,
ADOPTĂ PREZENTUL REGULAMENT:
Articolul 1
La articolul 14 a din Regulamentul (CEE) nr. 1538/91 se adaugă următorul alineat (14):
„(14) Comunitatea acordă laboratorului de referință comunitar «Het Sperderholt», Centre for Poultry Research and Information Services, Beekbergen, Țările de Jos, asistență financiară de cel mult 75 000 de ECU pentru o perioadă de trei ani în vederea îndeplinirii sarcinilor menționate la anexa IX alineatul (1).
Asistența financiară se plătește laboratorului de referință în conformitate cu termenii unui contract încheiat între Comisie, acționând în numele Comunității Europene, și laborator.
Directorul general al Direcției generale pentru agricultură este autorizat să semneze contractul în numele Comisiei.”
Articolul 2
Prezentul regulament intră în vigoare a șaptea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 2 mai 1994.

Labels: 17
19
7
0
3